## El Circuit Ricardo Tormo reunix 120 participants en la trobada de ‘Caterham Motorsport’

*** Els campionats de França i de Portugal es donen cita en el traçat de Cheste
* Els aficionats gaudiran d’entada gratuïta a la tribuna de boxs i al pàdoc del Circuit durant la jornada del dissabte**

El Circuit Ricardo Tormo serà escenari este dissabte d’una espectacular trobada internacional de ‘Caterham Motorsport’. Més de 120 unitats del mític model britànic Seven prendran l’asfalt valencià en un programa que reunirà pilots i equips dels campionats portugués i francés.

El traçat de Cheste serà testimoni d’una intensa activitat des d’este mateix divendres, quan arrancaran els entrenaments privats i les primeres sessions de classificació. La jornada conclourà amb les primeres carreres de les diferents categories, que servirà d’aperitiu a un dissabte de màxima intensitat.

La competició s’articularà al voltant de quatre fronts principals. D’una banda, l’‘Iberian 340R’ + ‘Ladies Cup’ + ‘France’, que oferirà quatre mànegues en total, i combinarà la participació de pilots portuguesos i francesos en un autèntic repte ‘europeu’. El 420R, tant en la seua versió francesa com ibèrica, viurà carreres especialment renyides, ja que les classificacions dels dos campionats arriben molt ajustades a València.

El plat fort arribarà amb la ‘Caterham SS660 Endurance’, una prova de resistència programada a dos hores que posarà el fermall d’or al cap de setmana.

**Sis carreres el dissabte**

El dissabte 27 serà la gran jornada per als aficionats: després de la segona classificació dels 420R França, se succeiran fins a sis carreres, entre estes les segones i terceres mànegues de les categories ibèriques i franceses, a més de l’esperada resistència.

Esta reunió de ‘Caterham Motorsport’ a València suposa una oportunitat única per a disfrutar de l’essència de la competició pura. Amb cotxes lleugers, potents i extremadament espectaculars en pista, cada carrera promet emoció des de la primera corba fins a la bandera a quadres.

Els aficionats tindran l’oportunitat d’accedir a la tribuna de boxs de manera gratuïta i visitar el pàdoc per a vore de prop estos xicotets monoplaces.

Fecha: 26/09/2025